په لغمان ولایت کې د بم په چاودنې کې 9 تنه مړه شویدي
لږ ترلږه نهه تنه ولسي کسان دلغمان په ولايت کې دسرک ترغاړې د ماين پر يوې چاودنې وژل شوي دي
دچارواکو په وينا پر دغه چاودنه اته تنه ملکي کسان وژل شوي دي . ددغه ولايت د اطلاعاتو او فرهنګ رئيس فيضان الله پټان په وينا دولسي وګړو دغه موټر دياد ولايت له الينګار ولسوالۍ څخه مرکز مهترلام ته راروان و ، چې دسرک تر غاړې يو ښخ کړاى شوى ماين پرې وچاودېد. دده په وينا په موټر کې سپاره اته تنه ولسي وګړي يې ووژل . دى وايي په وژل شوو کسانو کې يوتن داسې هم و ، چې تېره ورځ يې دواده مراسم پاى ته رسېدلي وو .په وژل شوو کسانو کې دکور يوماشوم او يوه مېرمن هم شامله ده . دا څرګنده نه ده ، چې دغه ماين دکوم هدف په خاطر پر ياد سرک اېښودل شوى و ، خو دولسي وګړو برخه يې وکړه .ددولت کومې وسله والې مخالفې ډلې ټپلې هم لا تردې دمه ددغې پېښې مسووليت پرغاړه نه دى اخستى . دا لومړى ځل دى ، چې دسرک تر غاړې دماين پر چاودنه په دغه ولايت کې دومره ولسي کسانو ته مرګ ژوبله اوړي . په دې وروستيو کې ددولت دوسله والو مخالفينو او ددوى دسيالو ډلو ترمنځ په نښتو ، چاودنو او بريدونو کې دواړو لورو ته پر مرګ ژوبلې سربېره ولسي کسانو ته هم زياته مرګ ژوبله اوړي . دغه کچه ورځ په ورځ زياتېږي . کتونکي په دې نظر دي ، چې که دولسي وګړو مرګ ژوبلې کچه همداسې زور ومومي نو په سيمه کې به دبې امنۍ ټغر نور هم خپور شي . دافغانستان جمهوررئېس حآمدکرزی دترهګری دغه عمل محکوم کړ او وې وېل چې داددښمنانو کار دی.